VŠEOBECNE ZÁVÄZNÉ NARIADENIE

Č. 5/2007

o podmienkach držania a chovu psov

      Obecné zastupiteľstvo v Bežovciach na základe § 6 zákona č. 369/1990 Zb. O obecnom zriadení v znení následných zmien zákona č. 282/2002 Z. z. ktorým sa upravujú niektoré podmienky držania psov § 13 odst. 1 zákona č. 337/1998 Z. z. o veterinárnej starostlivosti v znení následných zmien a §7 zákona č. 544/1990 Zb. o miestnych poplatkoch v znení neskorších zmien, vydáva na rok 2008 pre obec Bežovce toto Všeobecne záväzné nariadenie ( ďalej len VZN ), ktorým sa upravujú podmienky držania a chovu psov.

§ 1

     VZN upravuje podrobné podmienky evidencie držania , ako aj usmerňovania chovu a počtu psov v domácnostiach, rodinných domoch, bytových domoch, v podnikateľských organizáciách a ich pobyt v podmienkach obce Bežovce.

§ 2

VYMEDZENIE POJMOV

Na účely tohto VZN je zvláštnym psom pes:

a) používaný súkromnými bezpečnostnými službami podľa osobitného zákona,

b) používaný horskou službou,

c) používaný pri záchranných, lokalizačných a likvidačných prácach pri plnení úloh civilnej     ochrany,

d) poľovný,

e) ovčiarsky,

f) vodiaci,

g) používaný počas výcviku alebo súťaže konanej podľa medzinárodného alebo národného skúšobného poriadku,

h) nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,

i) voľným pohybom je pohyb psa bez vodítka mimo chovného priestoru alebo zariadenia na chov, za voľný pohyb psa  sa nepovažuje pohyb psa bez vodítka mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.

§ 3

EVIDENCIA PSOV

1. Každý pes držaný nepretržite viac ako 90 dní na území Slovenskej republiky podlieha evidencii psov( ďalej len evidencia). Držiteľ psa je povinný prihlásiť psa do evidencie v lehote do 30 dní od uplynutia posledného dňa lehoty uvedenej v prvej vete v mieste, kde sa pes v danom roku prevažne nachádza.

2. Evidenciu vedie obec.

3. Do evidencie sa zapisuje najmä:

    a) evidenčné číslo psa,

    b) tetovacie číslo alebo údaj o čipovaní psa, ak ho pes má,

    c) meno, priezvisko a adresa trvalého pobytu držiteľa psa,

  d) umiestnenie chovného priestoru alebo zariadenia na chov, v ktorom sa pes na území obce   zdržiava, ak sa umiestnenie nezhoduje s miestom trvalého pobytu držiteľa psa,

e) skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej  núdzi,

f) úhyn psa

g) strata psa

4. Každú zmenu skutočností a údajov, ktoré sa zapisujú do evidencie, je držiteľ povinný do 30 dní od zmeny skutočnosti alebo údaje oznámiť obci, kde je alebo má byť pes evidovaný.

5. Obec vydá držiteľovi psa zapísaného do evidencie evidenčnú známku psa (ďalej len  známka ). Na známke sa uvedie evidenčné číslo psa, názov obce, kde je pes evidovaný a údaj o tom, či je pes nebezpečným psom. Známkou držiteľ psa preukazuje totožnosť psa.

6. Známka je neprenosná na iného psa. Odcudzenie, zničenie alebo stratu známky je držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť obci, kde je pes evidovaný. Obec je povinná držiteľovi psa za úhradu 3 € vydať náhradnú známku.

7. Miestny poplatok za psa sa platí podľa veku psa a to od 6-tich mesiacov.

8. Miestny poplatok za psa na území obce Bežovce sa stanovuje na 5 €

§4

PODMIENKY CHOVU PSOV

1. V rodinných domoch je možné zriaďovať chovnú stanicu psov, pokiaľ táto bude spĺňať podmienky, ktoré určuje stavebný zákon č. 50/1976 Zb. v znení neskorších zmien.

2. Pri chove a držaní psov je nutné dodržiavať pravidlá hygieny ochrany zdravia a bezpečnosti občanov tak, aby vlastníci psa rešpektovali pripomienky spoluobčanov.

3. Zakazuje sa ukončiť chov psa jeho vypustením do voľnej prírody.

§ 5

VODENIE PSA

1. Vodiť psa mimo chovného priestoru alebo zariadenia na chov môže osoba, ktorá je fyzicky           a psychicky spôsobilá a schopná ho ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá a zabraňovať vzniku škôd na majetku, prírode a životnom prostredí, ktoré by pes mohol spôsobiť.

2. Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí mať nebezpečný pes nasadený náhubok.

3. Za psa vždy zodpovedá držiteľ psa alebo osoba, ktorá psa vedie alebo nad psom vykonáva dohľad.

4. Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol. Súčasne je povinný skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo krajnej núdzi, oznámiť obci, kde je pes evidovaný.

5. Vodiť psa je zakázané:

    a) do obchodov všetkého druhu,

    b) do kultúrnych a spoločenských zariadení,

    c) do športových zariadení, vrátane futbalových štadiónov,

    d) do budovy obecného úradu,

    e) do čakární.

6. Voľný pohyb psa  je zakázaný:

    a) na verejnom priestranstve v intraviláne obce Bežovce

    b) bez prítomnosti jeho držiteľa, resp. ním poverenej osoby, ktorá psa vedie

§ 6

ZNEČISŤOVANIE VEREJNÝCH PRIESTRANSTIEV

1. Ak pes znečistí verejné priestranstvo výkalmi, je ten, kto psa vedie, povinný výkaly – exkrementy, bezprostredne odstrániť.

§ 7

PRIESTUPKY

1. Priestupku sa dopustí držiteľ psa, ak:

a) neprihlási psa do evidencie,

b) umožní, aby psa viedla osoba, ktorá nespĺňa podmienky ustanovené v § 5 ods.1 a 2

c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,

d) neoznámi odcudzenie, zničenie alebo stratu známky.

2. Priestupku sa dopustí ten, kto psa vedie, ak:

a) neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol,

b) nezabráni tomu, aby pes útočil alebo iným spôsobom ohrozoval človeka alebo zvieratá,

c) neohlási, že pes pohrýzol človeka bez toho, aby bol sám napadnutý alebo vyprovovkovaný, ak sa nepoužil v nutnej obrane alebo v krajnej núdzi

d) evidenčnou známkou nepreukáže totožnosť psa , nerešpektuje zákaz vstupu so psom alebo zákaz voľného pohybu psa.

3. Priestupku sa dopustí ten vlastník psa: 

a) ktorý nebude rešpektovať povinnosť, že exkrementy po psovi odstráni

4. Obec za priestupky uloží pokutu do výšky 16 €

5. Obec môže uložiť pokutu do jedného roka odo dňa, keď sa o porušení povinnosti dozvedela, najneskôr však do troch rokov odo dňa, keď k porušeniu povinnosti došlo.

6. Pri ukladaní pokuty sa prihliada najmä na závažnosť a následky protiprávneho konania.

7. Na konanie o ukladaní pokút sa vzťahuje všeobecný predpis o správnom konaní 

8. Výnos z pokút je príjmom rozpočtu obce.

9. Ak sa držiteľ psa alebo ten, kto psa vedie, dopustí priestupku opakovane, možno mu uložiť pokutu do výšky dvojnásobku pokút uvedených v odseku 4.

§ 8

ZÁVEREČNÉ USTANOVENIE

1. Toto VZN nadobúda účinnosť dňa 1. 1. 2008

2. VZN bolo vyvesené na úradnej tabuli dňa. 22. 11. 2007

    a zvesené dňa 10. 12. 2007

V Bežovciach 21. 11. 2007

                                                                                                      Mgr. Tomáš Tkáč

                                                                                                         starosta obce

